הרב ליאור אנגלמן
"לא התקבלת" - הצעות לשינוי מבורך.

בשבוע שעבר נכתבו בעלון זה דברים שנועדו להציף את בעיית נושא הקבלה לישיבות והאולפנות. בעקבות הדברים הגיעו תגובות והתייחסויות רבות מראשי ישיבות, ר"מים, הורים ותלמידים, חלקם מביעים הזדהות עם הבעיה תוך הבנה כי העניין אינו חד- ערכי ופשוט לפתרון, וחלקם מציעים הצעות מעשיות לשינוי מבורך. אין ספק כי רבים מראשי הישיבות והאולפנות ערים לקושי שבשיטה הנהוגה ודומני כי ישיבה בצוותא לשם מציאת פתרון הולם הכרחית עד מאוד. בהקשר זה יש להעיר כי לעתים ההורים, הם אשר גורמים עוול לילדיהם בהתעקשם לשולחם למוסד חינוכי שמתאים לצורכי ההורה ולחלומותיו ואינו עולה בקנה אחד עם הצורך האמיתי של הילד... ועל כן ההורים הם חלק מן הפתרון, ואין המשא מוטל על המחנכים בלבד.

כשלעצמי, אני סבור כי יש להתמקד בשני עניינים, האחד ניסיון להכיל במוסדות הקיימים גוונים רבים יותר של תלמידים ולא להסתפק במגע עם אוכלוסיה "נוחה" לחינוך. אכן הכרחי לעתים ליצור שוני בין הכיתות ובכל זאת השהייה תחת קורת גג אחד היא משמעותית ויוצרת ערבות. 
העניין השני נוגע לתהליך הבחינות וקבלת התלמידים. התחלתי בניסוח הצעה לפיה מרכז ארצי אחד יהיה אחראי על אבחון התאמת התלמידים ויציע לכל תלמיד את האפשרויות המתאימות לו, כך אין תשובות שליליות, אין תלמידים הנופלים בין הכיסאות וישנה ראייה כללית רחבה. 
תוך כדי ניסוח הדברים הגיע אלי מכתב מראש ישיבה תיכונית אשר באמתחתו יסודות להצעה שיש בה כדי להיטיב עם המצב. בהסכמתו הריני מביא את הדברים ככתבם וכלשונם, ומתפלל כי העיסוק בבעיה יוצף עד אשר תימצא הדרך להיטיב עם כל הנוגעים בדבר:

לכבוד הרב ליאור אנגלמן 

קראתי בעיון את מכתבך ב"באהבה ואמונה" האחרון, ולבי עם הדברים. 
רבות אני חושב בסוגיא ואציע כאן ניסיון לפתרון אשר יחייב את כולנו. 
ודאי עוד ניתן לשכלל את הרעיון ואם נשנס יחדיו מותניים בעזרת ד' נעשה ונצליח. 

א.ריכוז ימי הבחינות - קביעת מועד מוסכם על כלל הישיבות שבו יבחנו המועמדים (אולי בין פורים לפסח, דבר שיעזור גם למחנכי כיתות ח').
ב.העמדת מרכז ממוחשב שבו תמסור כל ישיבה את המועמדים לבחינות אצלה. 
ג.תשובות יעברו קודם כל דרך מרכז זה ובו יתברר אם ישנו תלמיד שלא התקבל לאף ישיבה 
ד.פנייה לא מחייבת לראשי הישיבות לדון שוב במעמדו של אותו תלמיד מתוך ראיית המכלול
ה.ייתכן ומכתב יישלח מטעם מרכז זה ותוכנו חיובי בלבד "שמחים אנו להודיעך כי התקבלת לישיבה פלונית". 
ו. בקשה מראשי הישיבות לקבל למוסדותיהם אחוז מסוים של ילדים אותם סירבו לקבל בתחילה

לטעמי, גוף רבני כולל ומסודר, יוכל לפתור כ85% מהמקרים הלא נעימים, וכמו כן עריכת הבחינות ערב חופשת הפסח תמעיט את הבושה שהילד צריך להתמודד עמה בקבלת תשובה שלילית וכן תצמצם את ימי המתח והאכזבה הקשים. 

בשולי הדברים צריך הציבור לדעת כי לעיתים עם כל הקושי ישנם נתונים אובייקטיבים המונעים קבלת תלמידים. 
1.מקום פיזי
2.אופי של ישיבה בעלת גוון משפחתי ויחס אישי
3.עומס תלמידים מורכבים על מערכת בצורה לא מאוזנת וכדו'. 

אנא שפטו גם אותנו בעין טובה. 

                                                                    אחד מראשי הישיבות. 

לגרעין התורני "אל- אור" בגבעת זאב דרושים
מורים ומורות למסגרת השלמה תורנית- חווייתית 
לילדי בית הספר היסודי.
שכר הולם ועבודה ערכית מובטחים.
לפרטים משרדי גרעין אל אור 07-22506212